ફિલ્મનું શૂટિંગ અને VFXનું નિર્માણ બંને સાથે જ ચાલતાં રહે છે. અંતમાં કમ્પોઝિંગ સમયે બંને કામને એક ફ્લોર પર લાવવામાં આવે છે અને કલર કરેક્શન કરી એડિટ કરવામાં આવે છે. ઇફેક્ટ તૈયાર કરવાની પ્રક્રિયા લાંબી તેમજ ખર્ચાળ હોય છે. જેટલો વધુ સમય ફિનિશિંગમાં આપવામાં આવે, દૃશ્યો તેટલાં વધુ વાસ્તવિક લાગે છે. ‘બાહુબલિ’માં ફિલ્માવાયેલા યુદ્ધનાં દૃશ્યોમાં લાખો સૈનિકોનું સૈન્ય લડતું દેખાય છે, પરંતુ હકીકતમાં આવા દૃશ્યમાં ૭૦૦ જેટલા સૈનિકો જ લડતા હોય છે. આ લડાઈના ફૂટેજમાંથી સૈનિકોને કોપી કરી બૅકગ્રાઉન્ડમાં ઉપરાછાપરી ઉમેરી લાખો સૈનિકો લડી રહ્યા હોય તેવો આભાસ જન્માવવામાં આવે છે. આ ઇફેક્ટને ક્રાઉડ સિમ્યુલેશન કહેવાય છે.